text: Varde drillede superligaholdet AC Horsens
  31 august 2017 kl. 06.17
  Horsens smed onsdag aften en 3-1-føring væk på få minutter i Varde, men i den forlængede spilletid hev man sejren hjem. Dermed er AC Horsens, Fredericia FC og Hedensted IF klar til næste runde i pokalturneringen.
  Danmarksserieholdet Varde IF tvang superligaholdet  AC Horsens ud i forlænget spilletid i DBU Pokalen.
  520 tilskuere i Varde havde opgivet håbet om en overraskelse, da Horsens førte 3-1 indtil et par minutter før tid, men så sendte to hurtige mål til hjemmeholdet kampen ud i forlænget spilletid.
  Her scorede Horsens dog to gange og vandt 5-3.
  I Nordjylland havde FC Fredericia ingen problemer med serie-1-holdet RKG fra Klarup ved Aalborg. De blev slået med 8-1.
  Dermed er AC Horsens, Fredericia FC og Hedensted IF klar til næste runde i pokalturneringen, hvor også de sidste superligahold træder ind i turneringen, så også Sønderjyske er blandt de 32 hold, når der trækkes lod.
  